b'\n_START_ARTICLE_\nPlezalni park\n_START_PARAGRAPH_\nPlezalni park (ang. High Rope Course, HRC, ali Challenge Course, nem. Hochseilgarten) je objekt, kjer se udele\xc5\xbeenec brez sestopanja giblje po zaporedno postavljenih plezalnih elementih, ki tvorijo posamezno plezalno pot, pri \xc4\x8demer plezalni elementi predstavljajo razli\xc4\x8dne motori\xc4\x8dne, miselne ali psiholo\xc5\xa1ke izzive.\n_START_SECTION_\nTerminologija\n_START_PARAGRAPH_\nZa plezalne parke se v svetu uporablja precej razli\xc4\x8dnih poimenovanj. V Sloveniji sta se uveljavila izraza pustolovski park in adrenalinski park._NEWLINE_Adrenalinski park ali pustolovski park je besedna zveza, ki se v Sloveniji pogosto uporablja za poimenovanje razli\xc4\x8dnih plezalnih parkov.\n_START_SECTION_\nZgodovina\n_START_PARAGRAPH_\nZgodovinske korenine segajo v leto 1942, ko je bil v mestu Aberdovey v Zdru\xc5\xbeenem kraljestvu ustanovljen prvi program "Outward Bound", namenjen usposabljanu mladih. Program ki naj bi mladim dal potrebne izku\xc5\xa1nje in ve\xc5\xa1\xc4\x8dine, je vklju\xc4\x8deval tudi vaje na poligonu z ovirami, pripravljenimi po zgledu voja\xc5\xa1kih poligonov. Prav ta poligon pa predstavlja predhodnika dana\xc5\xa1njih plezalnih parkov - HRC poligonov. Izku\xc5\xa1nje so pokazale, da vaje na poligonu pomembno dvigujejo njihovo samozavest in sposobnost sodelovanja z drugimi \xc4\x8dlani v skupini. Uspeh prvega "Outward Bound" programa je privedel do razmaha te dejavnosti. Tovrstne centre so za\xc4\x8deli ustanavljati po vsej Veliki Britaniji. Leta 1962 je bil prvi tak center ustanovljen tudi v Koloradu, v Zdru\xc5\xbeenih dr\xc5\xbeavah Amerike. Danes "Outward Bound" deljuje \xc5\xbee v 24 dr\xc5\xbeavah, namenjen pa je predvsem delu z mladostniki (Priest & Gass, 1997)._NEWLINE_V Massachusettsu, ZDA, so leta 1971 nekatere elemente programa uporabili za razvoj novega programa, namenjenega predvsem osnovno\xc5\xa1olcem in srednje\xc5\xa1olcem, ter znanega pod imenom "Project Adventure". V okviru tega programa so postavili tudi prvi sodobni plezalni park, ki je predstavljal nadgradnjo dosedanjih. Prav neverjetnemu uspehu usposabljanja na tem poligonu gre pripisati, razvoj plezalnih parkov, ki se danes uporabljajo tako v izobra\xc5\xbeevalne, turisti\xc4\x8dne, \xc5\xa1portne in terapetvske namene.\n_START_SECTION_\nOblike plezalnih parkov\n_START_PARAGRAPH_\nPlezalni parki se med seboj razlikujejo po vrsti uporabljenih materialov, vrsti rabe, vrsti uporabe varnostnih sistemov in obliki terena na katerem so postavljeni. Temelnji namen vseh plezalnih parkov, kljub uporabi razli\xc4\x8dnih konstrukcijskih sistemov pa je njihova varna uporaba, ki jo podrobneje dolo\xc4\x8da standard EN 15667-1.'